OKRESNÁ PROKURATÚRA POPRAD 
Štefánikova 11, 058 01 Poprad 1	

Číslo: 1 Pv 531/15/7706	Poprad 27.06.2016 
EEČ: 2-57-107-2016

U Z N E S E N I E

Trestná vec:	obv. XXXXX 
Trestný čin:	Prečin Neoprávnené vyrobenie a používanie platobného prostriedku, elektronických peňazí alebo inej platobnej karty podľa § 219 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátor Okresnej prokuratúry Poprad 
Podľa § 215 odsek 1 písmeno e Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX XXXXX, Slovensko
väzba: nie
ktorý je trestne stíhaný pre trestný čin:
- Prečin Neoprávnené vyrobenie a používanie platobného prostriedku, elektronických peňazí alebo inej platobnej karty podľa § 219 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
po tom čo sa na doposiaľ nezistenom mieste, v nezistenom čase a nezisteným spôsobom zmocnil sa platobnej karty čísla XXXXX vedenej v XXXXX na meno XXXXX z XXXXX, použil bez súhlasu a vedomia XXXXX túto platobnú kartu dňa 12.10.2015 v čase okolo 09.45 hod. v XXXXX v predajni COOP Jednota na ul. XXXXX za účelom úhrady za tovar v hodnote do 10,- € a to bezkontaktnou platbou, čím takto neoprávnene použil uvedenú platobnú kartu, pričom XXXXX nespôsobil žiadnu škodu  
lebo obvinený nebol v čase činu pre nepríčetnosť trestne zodpovedný.  
 
Odôvodnenie:
Uzneseniami vyšetrovateľa Odboru kriminálnej polície OR PZ XXXXX sp. zn. XXXXX zo dňa 12.10.2015 bolo začaté trestné stíhanie a vznesené obvinenie  XXXXX, nar. XXXXX, za prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 ods. 1 Trestného zákona, na tom skutkovom základe, že po tom čo sa na doposiaľ nezistenom mieste, v nezistenom čase a nezisteným spôsobom zmocnil sa platobnej karty čísla XXXXX vedenej v XXXXX na meno XXXXX z XXXXX, použil bez súhlasu a vedomia XXXXX túto platobnú kartu dňa 12.10.2015 v čase okolo 09.45 hod. v XXXXX v predajni COOP Jednota na ul. XXXXX za účelom úhrady za tovar v hodnote do 10,- € a to bezkontaktnou platbou, čím takto neoprávnene použil uvedenú platobnú kartu, pričom XXXXX nespôsobil žiadnu škodu. 

Obvinený XXXXX vo svojej výpovedi poprel spáchanie skutku s tým, že na skutok si už nepamätá. K schopnosti používať platobnú kartu uviedol, že nevie zadať PIN – kód, avšak vie platiť kartou tak, že priloží kartu k pokladni a zaplatí tovar. 

Vo veci bol okrem ďalších dôkazov vypracovaný znalecký posudok o duševnom stave obvineného zo záverov ktorého vyplýva, že obvinený netrpí duševnou chorobou, ale trpí ľahkou duševnou zaostalosťou v pásme ťažkej debility, ktorá sa prejavuje znížením úrovne rozumových schopností, slabým sociálnym uvedomením, pričom jeho úsudok, kritičnosť a chápavosť sú podstatne znížené. Ide o trvalú vrodenú poruchu, ktorá nie je liečiteľná a teda bola u obvineného aj v čase spáchania trestného činu. Pri mentálnom defekte v pásme ťažkej debility nedokáže rozpoznať protiprávnosť svojho konania a svoje konanie ovládať. Obvinený vzhľadom na defekt intelektu nie je schopný správne vnímať, resp. vypovedať o okolnostiach súvisiacich s jeho trestným konaním. Obvinený nechápe zmysel trestného konania a nie je schopný vnímať zmysel trestného konania. Okrem zníženej úrovne intelektu u obvineného znalkyňa konštatuje slabé sociálne uvedomenie, morálne a právne normy nechápe, napodobňuje správanie ľudí vo svojom okolí, je veľmi ľahko ovplyvniteľný, impulzívny, koná bez dostatočného zváženia následkov svojho konania. V niektorých prípadoch ani dôsledky svojho konania nie je schopný doceniť a chápať. 

Následne pri výsluchu znalkyňa potvrdila závery znaleckého posudku o duševnom stave obvineného a poukázala na ďalšie vyšetrenia obvineného, z ktorých vyplynuli závery o diagnostikovaní mentálnej retardácie, pričom tento vrodený defekt intelektu nie je liečiteľný a vplyvom sociálneho prostredia, v ktorom obvinený žije, sa skôr prehlbuje. 	

			
Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný. 

   	 Z uvedených dôvodov bolo potrebné rozhodnúť tak, ako je to uvedené vo výrokovej časti tohto uznesenia a trestné stíhanie obvineného postupom podľa             § 215 ods. 1 písm. e/ Trestného poriadku zastaviť.  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

Mgr. Tomáš Gerbery 
prokurátor